 NA CECIL ODONGO TUME ya Maadili na Kupamabana na Ufisadi nchini (EACC) sasa inataka ipewe mamlaka zaidi na uhuru ili kuimarisha utendakazi wake katika kukabiliana na ufisadi nchini.  Mwenyekiti wa EACC, Askofu David Oginde, jana Jumatano alisema EACC imeshindwa kufanikisha vita dhidi ya ufisadi kwa sababu ina mamlaka madogo kisheria; ndiposa haiwezi kung’ata vizuri. Bw Oginde alikuwa akizungumza mbele ya Kamati ya Pamoja ya Mazungumzo inayoshirikisha mirengo ya Kenya Kwanza na Azimio la Umoja-One Kenya. Vikao vya kamati hiyo inayostahili kukamilisha kazi yake ndani ya siku 60, vimekuwa vikiendelea katika ukumbi wa Bomas. Mrengo wa Kenya Kwanza unaongozwa na mbunge wa Kikuyu Kimani Ichung’wah huku Kinara wa Wiper Kalonzo Musyoka akiwa ‘nyapara’ wa mrengo wa Azimio. “Kumekuwa na tabia ya asasi zinazotekeleza wajibu mbalimbali kucheleweshewa migao wanayostahili kwenye bajeti. Pia asasi hizo hazina uhuru katika utendakazi wao. EACC inapendekeza kuwa sheria ibadilishwe ili asasi hizo ziwe zikifanya kazi zao kwa njia huru na pia kupokezwa pesa kwa wakati,” akasema Bw Oginde. EACC pia inataka iwe na mamlaka ya kuwazuia maafisa wa umma ambao wanatuhumiwa kwa kushiriki ufisadi kushikilia nyadhifa katika utumishi wa umma. “Watu ambao wanashikilia vyeo hivyo na wamepakwa na tope la ufisadi nao EACC watimuliwe na warudishiwe tu baada ya uchunguzi kukamilika ikipatikana kuwa hawana hatia. Kifungu cha sita cha katiba kinastahili kufanyiwa mabadiliko ili watu ambao wanateuliwa katika nyadhifa mbalimbali, wawe ni watu wenye maadili na uwezo wa kufanya kazi hizo,” akasema Bw Oginde. Kiongozi huyo wa EACC, pia alilaani mazoea ya magavana kuzama kwenye ufisadi, akisema kama asasi wanataka sheria ibadilishwe ili magavana wawe wakiwajibikia vitendo vyao moja kwa moja. “Magavana wanatumia wandani wao kueneza ufisadi kisha wahasibu kwenye idara zao ndio wanaokabiliwa vikali. Kuwakabili moja kwa moja kutawafanya wasizamie ufisadi jinsi ilivyo kwa sasa ambapo wao hukwepa mtego wa sheria,” akaongeza. Masuala mengine ambayo EACC inataka yaangaziwe ni kutenganishwa kwa majukumu ya asasi ambazo zinapigana na ufisadi ili zisiwe na mgongano wa maslahi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  